ก.ล.ต.กล่าวโทษแอดมินเพจ “จับหุ้น” ฐานประกอบธุรกิจหลักทรัพย์ไร้ใบอนุญาต
ก.ล.ต.กล่าวโทษแอดมินเพจ "จับหุ้น" อาทิตย์ สุนทวนิค ฐานประกอบธุรกิจหลักทรัพย์ไร้ใบอนุญาต
ก.ล.ต.กล่าวโทษแอดมินเพจ "จับหุ้น" อาทิตย์ สุนทวนิค ฐานประกอบธุรกิจหลักทรัพย์ไร้ใบอนุญาต
18 ส.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษ นายอาทิตย์ สุนทวนิค ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) กรณีประกอบธุรกิจหลักทรัพย์และสัญญาซื้อขายล่วงหน้าโดยไม่ได้รับใบอนุญาต
โดยก.ล.ต.เปิดเผยว่า ได้รับการชี้เบาะแสจากผู้ลงทุนระบุว่ามีผู้ใช้เฟซบุ๊กชื่อ “จับหุ้น” อาจประกอบธุรกิจโดยไม่ได้รับอนุญาตจาก ก.ล.ต. และตรวจสอบหลักฐานแล้ว พบว่า นายอาทิตย์ ได้แนะนำและชักชวนบุคคลทั่วไปให้ลงทุนในหลักทรัพย์และสัญญาซื้อขายล่วงหน้าโดยใช้เฟซบุ๊ก “จับหุ้น” เป็นช่องทางในการโฆษณาชักชวนประชาชนเพื่อให้เข้าเรียนหลักสูตรเกี่ยวกับการลงทุนในหลักทรัพย์และสัญญาซื้อขายล่วงหน้า รวมถึงมีการใช้ไลน์กลุ่มเป็นช่องทางสำหรับแนะนำหลักทรัพย์และสัญญาซื้อขายล่วงหน้า โดยที่นายอาทิตย์ได้รับค่าตอบแทนจากการกระทำดังกล่าว
ทั้งนี้ การกระทำของนายอาทิตย์ เข้าข่ายเป็นการประกอบธุรกิจหลักทรัพย์โดยไม่ได้รับอนุญาต ตามมาตรา 90 ซึ่งมีโทษตามมาตรา 289 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ต้องระวางโทษจำคุกตั้งแต่สองปีถึงห้าปี และปรับตั้งแต่สองแสนบาทถึงห้าแสนบาท และปรับอีกไม่เกินวันละหนึ่งหมื่นบาท ตลอดเวลาที่ยังฝ่าฝืนอยู่ และเข้าข่ายเป็นการประกอบธุรกิจสัญญาซื้อขายล่วงหน้าโดยไม่ได้รับอนุญาตตามมาตรา 16 ซึ่งมีโทษตามมาตรา 125 แห่งพระราชบัญญัติสัญญาซื้อขายล่วงหน้า พ.ศ. 2546 ต้องระวางโทษจำคุกไม่เกินสามปี หรือปรับไม่เกินสามแสนบาท หรือทั้งจำทั้งปรับ และปรับอีกไม่เกินวันละหนึ่งหมื่นบาทตลอดเวลาที่ยังฝ่าฝืน ก.ล.ต. จึงกล่าวโทษบุคคลดังกล่าวต่อ ปอศ.
อนึ่ง การกล่าวโทษของ ก.ล.ต. เป็นเพียงจุดเริ่มต้นของกระบวนการบังคับใช้กฎหมายทางอาญาเท่านั้น ภายใต้กระบวนการนี้ การพิจารณาวินิจฉัยว่าบุคคลใดเป็นผู้กระทำผิดกฎหมายเป็นขั้นตอนในอำนาจการสอบสวนของพนักงานสอบสวน การสั่งฟ้องคดีของพนักงานอัยการ ตลอดจนดุลพินิจของศาลยุติธรรม ตามลำดับ
อย่างไรก็ดี ก.ล.ต. ขอย้ำให้ผู้ที่สนใจจะลงทุนในหลักทรัพย์และสัญญาซื้อขายล่วงหน้า หากถูกชักชวนให้ลงทุนผ่านแอปพลิเคชันไลน์หรือโซเชียลมีเดียต่าง ๆ ควรต้องพิจารณาให้รอบคอบ และลงทุนเฉพาะกับผู้ประกอบธุรกิจที่ได้รับใบอนุญาตให้ประกอบธุรกิจอย่างถูกต้อง